Na temelju članka 55. Statuta Grada Makarske (,,Glasnik Grada Makarske'' br. 3/2021) gradonačelnik Grada Makarske objavljuje 26. kolovoza 2025.g,

**GRAD MAKARSKA**

**Gradonačelnik**

**objavljuje**

**Javni poziv za izradu grafičkog rješenja za poklon - suvenir Grada Makarske – tematsku platnenu vrećicu**

**U POVODU 300. OBLJETNICE ŠTOVANJA SV. KLEMENTA, ZAŠTITNIKA GRADA**

**1. PREDMET JAVNOG POZIVA**

Predmet javnog poziva je izrada jednog originalnog grafičkog rješenja koje će se tiskati na platnenim vrećicama u povodu Dana Grada Makarske 2025. godine. Tema ovogodišnjeg izdanja je sv. Klement, zaštitnik Grada Makarske, povodom obilježavanja **300. godišnjice dolaska njegovih relikvija u Makarsku.**

Platnene vrećice Grad Makarska izrađuje od 2022. godine kao oblik promocije grada i podrške mladim umjetnicima, svake godine s novim, prigodnim motivom.

**2. UVJETI I SPECIFIKACIJE**

Pravo sudjelovanja imaju svi zainteresirani autori – umjetnici, dizajneri, ilustratori i drugi kreativci, bez obzira na dob i prebivalište. Prijaviti se mogu pojedinačno ili kao autorski tim.

**Autori trebaju dostaviti**:

- jedno grafičko rješenje u digitalnom obliku (format PDF, PNG ili JPG, 300 – 600 dpi, prikladno za jednostrani tisak na pamučnu vrećicu dimenzija cca 38 x 42 cm),

- kratak opis ideje (do 1000 znakova),

- kontakt podatke i osnovne informacije o autoru/autorskom timu.

**3. NAGRADA**

Za odabrano rješenje dodjeljuje se novčana nagrada u iznosu od **500,00 eura neto**.

**4. NAČIN I ROK PRIJAVE**

Rok za dostavu prijedloga je **utorak, 9. rujna 2025. do 23:59 sati**.

Prijedlozi se dostavljaju isključivo elektroničkom poštom na adresu: pisarnica@makarska.hr (u predmetu navesti: „Grafičko rješenje – platnena vrećica 2025“)

**5. ODABIR I KORIŠTENJE**

Pristigla rješenja razmatra povjerenstvo koje imenuje gradonačelnik, a koje donosi odluku o najboljem rješenju.

Odabrano rješenje koristit će se isključivo za izradu platnenih vrećica koje Grad Makarska izrađuje u promotivne svrhe. Grad zadržava pravo prilagodbe rješenja u dogovoru s autorom.

**6. NAPOMENA**

Prijavom na javni poziv, sudionici jamče da su autori dostavljenog rada, da isti ne krši autorska prava trećih osoba i daju Gradu Makarskoj pravo korištenja izabranog rješenja u nekomercijalne promotivne svrhe bez dodatne naknade.

GRAD MAKARSKA

Gradonačelnik

dr. sc. Zoran Paunović, v.r.

Klasa: 610-02/25-01/26

Urbroj: 2181-6-06-04-25-1

Makarska, 26. kolovoza 2025.